**EXTRAS-RAPORT**

**privind participarea AEP** **la cel de-al doilea *Simpozion online privind participarea tinerilor în procesele electorale,* organizat de ACEEEO,în colaborare cu organisme de management electoral din țările arabe*,* în data de 22 aprilie a.c., între orele 14.00 – 16.00 (EEST)**

În conformitate cu invitația primită de Autoritatea Electorală Permanentă (AEP) din partea Asociației Oficialilor Electorali Europeni (ACEEEO), în data de 22 aprilie a.c. a avut loc cel de-*al doilea simpozion online privind participarea tinerilor (*orig*. Second Online Symposium on Youth Participation),* organizat de ACEEEO, în colaborare cu organisme de management electoral din țările arabe*.*

Invitația a sosit ca urmare a desfășurării, în data de 4 februarie a.c., a primului simpozion online cu tema *Tinerii și alegerile. Ei votează pentru prima dată, dar nu și ultima - Tendințe, provocări și cele mai bune practici în domeniul participării tinerilor”* (orig. *Youth and elections. They vote for the first time, but not the last – Trends, challenges, and best practices of youth participation*).

Simpozionul a tratat subiectul dintr-un unghi comparativ, acordând o deosebită atenție studiilor de caz prezentate de reprezentanți ai diferitelor organizații internaționale și de către cercetători și experți din partea organismelor de management electoral. Întâlnirea online a reunit peste 50 de experți electorali din întreaga lume. Astfel, cel de-al doilea simpozion a oferit un bun prilej pentru a completa abordarea internațională comparativă cu aspectele naționale specifice împărtășite de specialiștii din regiunea arabă.

Reprezentarea AEP a fost asigurată de vicepreședintele AEP și un consultant parlamentar din cadrul Serviciului relații externe, Departamentul cooperare internațională.

 **Agenda**

**14:00 – 14:10 – Introducere**

• Hisham KUHAIL, președinte al Comitetului Executiv, Asociația Comisiilor Electorale Centrale Arabe (ArabEMBs)

• Zsolt SZOLNOKI, secretar general, Asociația Oficialilor Electorali Europeni (ACEEEO)

**14:10 – 14:45 – Promovarea participării tinerilor**

Moderator: Zsolt SZOLNOKI, secretar general, ACEEEO

Paneliști:

• Jean-Paul GAGNON, lector, Școala de Politică, Economie și Societate, Canberra, Australia

• Yuliya SHYPILOVA, consilier tehnic superior, UNDP Kârgâzstan

**14:45 – 15:45 – Participarea tinerilor din regiunea arabă: analiză regională și experiențe naționale**

Moderator: Mais AL-ATIAT, secretar general, ArabEMBs

Paneliști:

• Mohamed FAL WELD BILAL, președinte ArabEMBs și președinte al Comisiei Electorale Naționale Independente, Mauritania

• Mahmoud ALKADIKI, coordonator al Direcției de comunicare, Înalta Comisie Electorală Națională, Libia

• Muna AL HUATAIRI, coordonator de teren, Înalta Comisie Electorală Independentă, Tunisia

• Fareed TAAMALLAH, director al Departamentului de relații publice, Comisia Electorală Centrală, Palestina

**15:45 – 16:00 – Dezbatere și concluzii**

• Mohamed FAL WELD BILAL, președinte ArabEMBs și președinte al Comisiei Electorale Naționale Independente, Mauritania

• János Mécs, manager de proiecte, ACEEEO

**Prezentarea subiectelor dezbătute**

Cuvintele de deschidere au fost rostite de domnul Hisham KUHAIL, președintele executiv al Asociației Organismelor de Management Electoral din Statele Arabe (orig. *Arab EMBs*), care a subliniat importanța cooperării cu ACEEEO în vederea consolidării unei rețele internaționale de specialiști în domeniul electoral, concretizată prin semnarea unui memorandum de înțelegere. Domnul KUHAIL și-a arătat disponibilitatea de a participa la cea de-a 30-a reuniune aniversară a ACEEEO, care va avea loc în luna septembrie a.c. la București.

Din partea ACEEEO, cuvintele de bun venit au fost susținute de domnul Zsolt SZOLNOKI, secretarul general al asociației, care a subliniat că anul 2021 este dedicat tinerei generații, iar prioritatea ACEEEO în această perioadă o reprezintă încurajarea participării tinerilor în cadrul proceselor electorale.

Domnul Jean-Paul GAGNON, lector în cadrul Școlii de Politică, Economie și Societate, Universitatea din Canberra, a prezentat perspectiva sa în ceea ce privește promovarea participării tinerilor în procesele electorale. Lectorul a subliniat că Universitatea din Canberra reunește cea mai mare comunitate de teoreticieni ai democrației, fiind centrul de coordonare a două reviste științifice internaționale: *Democratic Theory* și *Journal of Deliberative Democracy*. Conform acestuia, în anumite regiuni ale lumii, populația tânără constituie un element vibrant, în continuă expansiune, ceea ce presupune că fundamentarea politicilor publice ar trebui să se bazeze pe voința exprimată de către aceasta la urne. În acest sens, domnul GAGNON a avansat în cadrul dezbaterii ideea reducerii vârstei de dobândire a dreptului de vot. În esență, ideea radicală de a reduce vârsta de vot la șase ani aparține profesorului de știință politică David RUNCIMAN, care a atras atenția asupra faptului că populația tânără este privată de dreptul de a se exprima cu privire la deciziile politice care îi vor influența viitorul. Domnul GAGNON a precizat că, privită cu moderație, această idee ar deschide calea către o reformă a educației civice pe care o primesc tinerii în școli, astfel încât angajamentul civic al acestora să se dezvolte odată cu avansarea spre maturitate.

A doua prezentare a fost susținută de doamna Yuliya SHYPILOVA, consilier tehnic superior în cadrul UNDP Kârgâzstan, care a abordat problematica *webinarului* dintr-un punct de vedere pragmatic. Aceasta a precizat că munca depusă de Comisia Centrală pentru Alegeri și Referendumuri din Kârgâzstan a reprezentat un important pas înainte pentru stimularea participării tinerilor în cadrul proceselor electorale**.** Tinerii cu vârste cuprinse între 18 și 30 de ani reprezintă 33% din totalul populației cu drept de vot din Republica Kârgâză, iar dintre aceștia, doar 44% s-au prezentat la urne la ultimele alegeri parlamentare. Cifrele au fost mult mai scăzute la alegerile prezidențiale din ianuarie a.c., unde prezența tinerilor la vot nu a depășit 26%. În anul 2020, UNDP Kârgâzstan și Comisia Centrală pentru Alegeri și Referendumuri au lansat *Laboratorul tinerilor*, un proiect care a avut ca scop descurajarea tranzacționării votului. Participanții au trimis diferite materiale audio sau video prin care să promoveze exprimarea voinței proprii și necondiționarea votării, iar cele mai reușite propuneri au fost difuzate prin intermediul radioului și televiziunii naționale. Pentru promovarea campaniei *Nu îți vinde votul !* (orig. en. *Don’t sell your vote!*), organizatorii au recurs la ajutorul *influencerilor* și celebrităților, care au încurajat tinerii să publice pe rețelele de socializare filmulețe împotriva tranzacționării votului. Campania s-a bucurat de peste două milioane de vizualizări, iar organizatorii au considerat-o un real succes. De asemenea, UNDP a organizat dezbateri pe teme de interes din domeniul electoral, la care au participat peste 250 de tineri.

Domnul Mohamed FAL WELD BILAL, președintele Comisiei Naționale Electorale Independente din Mauritania și al Arab EMBs, a atras atenția că peste 80% dintre tineri nu sunt afiliați niciunui partid politic, iar interesul acestora pentru politică este scăzut. Lipsa de implicare a tinerilor are ca rezultat neglijarea nevoilor acestei categorii sociale de către guvernanți în procesele de consultare publică și de luare a deciziilor. Neparticiparea tinerilor poate fi, conform domnului FAL WELD BILAL, o consecință a culturii mauritane, care valorizează înțelepciunea celor mai în vârstă, în detrimentul persoanelor tinere, considerate adesea imature. Acest crez cultural se răsfrânge, printre altele, și asupra domeniului politic, accesul tinerilor la funcții alese sau la posturile din sistemul public administrativ fiind îngreunat. De aceea, se întrevede necesitatea stimulării implicării tinerilor, prin încurajarea participării acestora în cadrul proceselor electorale în calitate de alegători și/sau candidați. Pentru acest lucru, este nevoie de creșterea încrederii acestora în corectitudinea organizării alegerilor și de implementarea de programe de educație politică pentru tineri.

Următoarea prezentare a fost susținută de domnul Mahmoud ALKADIKI, coordonatorul Direcției de comunicare din cadrul Înaltei Comisii Electorale Naționale din Libia, care a amintit că tinerii ar trebui să reprezinte parteneri de încredere pentru consolidarea unui stat democratic. Acesta a arătat că, în cazul Libiei, registrul electoral se actualizează periodic, astfel încât toți cetățenii care au împlinit vârsta de 18 ani sunt înscriși în evidențele electorale. Una dintre provocările cel mai des întâlnite de către autoritățile din Libia o reprezintă centralizarea tuturor datelor privind populația.

Doamna Muna AL HUATAIRI, coordonator de teren din cadrul Înaltei Comisii Electorale Independente (ISIE) din Tunisia, a prezentat câteva măsuri implementate în vederea îmbunătățirii gradului de participare a tinerilor în procesele electorale. Un pas important a fost reprezentat de introducerea obligației ca fiecare listă de candidați să cuprindă cel puțin un tânăr nominalizat. Succesul acestei măsuri este dat de ponderea tinerilor în consiliile locale, unde tinerii în vârstă de până la 25 de ani reprezintă peste 42% dintre totalul consilierilor. De asemenea, ISIE, alături de International IDEA, va lansa în curând un ghid cu privire la democrația pentru cei tineri - proiect menit să stimuleze mobilizarea civică a tinerilor și conștientizarea importanței votului lor.

Domnul Fareed TAAMALLAH, director al Departamentului de relații publice din cadrul Comisiei Electorale Centrale din regiunea Palestinei, a subliniat imprevizibilitatea comportamentului electoral al tinerilor, ținând cont că evidențele electorale nu sunt încă actualizate. În vederea înscrierii în registrul electoral a cât mai multor cetățeni cu drept de vot, Comisia a lansat un portal dedicat înregistrării electronice, ceea ce a încurajat mulți tineri să se înscrie. În ceea ce privește implicarea tinerilor în competiția electorală, specialistul a precizat că limita de vârstă pentru a candida, stabilită la 28 de ani, reprezintă un impediment pentru aceștia, ținând cont că media internațională variază de la 18 la 20 de ani. Pentru a comunica mai eficient cu tinerii, Comisia a recrutat echipe tinere pentru Departamentul de comunicare, care să creeze conținut adecvat acestei categorii de vârstă și să gestioneze paginile de Facebook și Instagram ale Comisiei.

**Concluzii**

La finalul prezentărilor, a avut loc o sesiune de dezbatere și concluzii. Cele mai importante aspecte au fost reiterarea importanței implicării tinerilor în procesele electorale, necesitatea organizării mai multor proiecte dedicate tinerilor și încurajarea dezvoltării programelor de educație pentru democrație dedicate acestora.